Dec 28,2018
ప్రయివేటు బ్యాంకర్లతో ఆర్బీఐ బాస్‌ బేటీ!
న్యూఢిల్లీ: మోడీ సర్కారు నిర్ధేశించిన అంశాలలో త్వరితగతిన పురోగాభివృద్ధిని కనబరిచేందుకు గాను భారతీయ రిజర్వు బ్యాంక్‌ (ఆర్బీఐ) కొత్త గవర్నర్‌ శక్తికాంత దాస్‌ వేగంగా చర్యలు చేపడుతున్నారు. దేశంలో సూక్ష్మ, చిన్న, మధ్య తరహా పరిశ్రమలకు (ఎంఎస్‌ఎంఈ) విరివిగా రుణాలు లభించడంతో పాటు నగదు లభ్యతను మరింత సరళతరం చేయాలన్న సర్కారు ఆదేశాన్ని అమలు చేసే దిశగా ఆయన దృష్టి సారించారు. ఇందులో భాగంగా ఆయన గురువారం దేశంలో మేటి ప్రయివేటు రంగ బ్యాంకింగ్‌ బాస్‌లతో ఆయన చర్చలు జరిపారు. వ్యవస్థలో నగదు లభ్యత సమస్యతో పాటు ఎంఎస్‌ఎంఈలకు రుణాల లభ్యత పెరిగే విధంగా చర్యలు తీసుకోవాలని ఆయన ప్రయివేటు బ్యాంకర్లను కోరినట్టుగా సమాచారం. ఈ నెల 12న ఆర్బీఐ పగ్గాలు చేపట్టిన తరువాత శక్తికాంత బ్యాంకర్లతో సమావేశం కావడం ఇది మూడోసారి. తొలి రెండు భేటీలను ఆయన ప్రభుత్వ రంగ బ్యాంకుల అధినేతలతో జరపగా.. తాజా సమావేశాన్ని శక్తికాంత ప్రయివేటు లెండర్స్‌తో జరపడం విశేషం. ఐఎల్‌ అండ్‌ ఎఫ్‌ఎస్‌ సంస్థ దివాల బాట పట్టిన నేపథ్యంలో వ్యవస్థలో ఏర్పడిన నగదు లభ్యత సమస్యను ఈ సమావేశంలో ప్రధానంగా చర్చించినట్టుగా తెలుస్తోంది. ఆర్బీఐ బోర్డు సమావేశంలో రూ.25 కోట్ల లోపు రుణ భారం ఉన్న ఎంఎస్‌ఎంఈ రుణాల పునర్నిర్మాణ ప్రక్రియను చేపట్టాలని నిర్ణయించారు.
మీ స్నేహితులకు రికమెండ్ చెయ్యండి